PMIndiaData/PMIndiaSum huggingface dataset:
कंपनी अधिनियम, 2013 के तहत भारतीय सौर ऊर्जा निगम का सेक्शन 8 कंपनी से सेक्शन 3 कंपनी में परिवर्तन तथा नया नामकरण – भारतीय नवीकरणीय ऊर्जा निगम

प्रधानमंत्री श्री नरेन्द्र मोदी की अध्यक्षता में आज हुई केंद्रीय मंत्रिमंडल की बैठक में भारतीय सौर ऊर्जा निगम (एसईसीआई) को कंपनी अधिनियम, 2013 के तहत सेक्शन 8 कंपनी से सेक्शन 3 कंपनी में परिवर्तित करने और इसे नया नाम – भारतीय नवीकरणीय ऊर्जा निगम (आरईसीआई) देने के लिए कंपनी रजिस्ट्रार कार्यालय में आवेदन करने की अनुमति सौर ऊर्जा निगम (एसईसीआई) को दे दी। इस निर्णय के कुछ महत्वपूर्ण प्रभाव होंगेः- (1) एसईसीआई स्वयं की शक्ति संपन्न तथा स्व-सृजन संगठन होगी। (2) एसईसीआई अपने सौर ऊर्जा संयंत्रों में उत्पादन और बिक्री करेगी तथा सौर उत्पाद तथा सामग्री निर्माण सहित ऊर्जा के अन्य वर्गों की गतिविधियों में शामिल होगी। (3) नाम परिवर्तन के बाद यह आरईसीआई बन जाएगी और फिर नवीकरणनीय ऊर्जा के सभी क्षेत्रों यानी जियो थर्मल, अपतटीय पवन, चक्रवाती पवन में विकास कार्य करेगी। कंपनी अधिनियम का सेक्शन 8 (इससे पूर्व कंपनी अधिनियम , 1956 के सेक्शन 25) में दान उद्देश्य के साथ कंपनियां बनाने का प्रावधान है। इसके तहत कंपनी का वाणिज्यिक पक्ष और विकास पूरी तरह प्रतिबंधित होता है। सेक्शन तीन में उद्देश्य को सीमित नहीं किया गया है और यह विशेष रूप से वाणिज्यिक गतिविधियों के लिए है। इससे कंपनी का विकास होगा। इसका अर्थ यह है कि की सेक्शन 8 के तहत आने वाली कंपनियां केवल वाणिज्य, कला, विज्ञान, खेल-कूद, शिक्षा, अनुसंधान, समाज कल्याण, धर्म, दान आदि गतिविधियों में शामिल हो सकती हैं लेकिन लाभ प्राप्ति और लाभांश वितरण के लिए व्यापार, खरीदारी, बिक्री आदि में शामिल नहीं हो सकतीं। सरकार ने एसईसीआई की गतिविधियों का दायरा सभी नवीकरणीय ऊर्जा स्रोतों तक बढ़ाने का भी निर्णय लिय़ा है। इसका उद्देश्य नवीकरणीय ऊर्जा उत्पादन के लिए व्यापक एवं अधिकतम समाधान करना है। सौर, पवन तथा लघु हाइड्रो उत्पादन इकाइयां उत्पादन कर रही हैं। इससे संप्रेसण तथा वितरण पर दबाव कम होगा और परिणामस्वरूप बेहतर ग्रिड प्रबंधन होगा। इस पक्ष पर विचार करते हुए सरकार ने एसईसीआई को नाम बदल कर नया नाम- भारतीय नवीकरणीय ऊर्जा निगम (आरईसीआई) रखने की अनुमति दी।
मलेशिया के उप प्रधानमंत्री एवं गृहमंत्री दातो’ सेरी डा अहमद जाहिद बिन हमीदी ने प्रधानमंत्री से मुलाकात की

मलेशिया के उप प्रधानमंत्री एवं गृहमंत्री दातो’ सेरी डा अहमद जाहिद बिन हमीदी ने आज प्रधानमंत्री श्री नरेंद्र मोदी से मुलाकात की। प्रधानमंत्री ने पिछले वर्ष ASEAN तथा अन्य सम्बंधित शिखर सम्मेलनों के लिए मलेशिया की सफल यात्रा तथा अपनी द्विपक्षीय यात्रा का स्मरण किया। डा अहमद जाहिद बिन हमीदी ने प्रधानमंत्री को आतंकवाद विरोधी, साइबर सुरक्षा एवं पार देशी अपराधों आदि क्षेत्रों में द्विपक्षीय सहयोग के बारे में अवगत कराया। प्रधानमंत्री ने निकट भविष्य में मलेशिया के प्रधानमंत्री को भारत दौरे का नयौता दिया।
प्रधानमंत्री ने आधारभूत भौतिकी में विशेष खोज के लिए पुरस्कृत भारतीय वैज्ञानिकों को बधाई दी

प्रधानमंत्री श्री नरेन्द्र मोदी ने आधारभूत भौतिकी में विशेष खोज के लिए पुरस्कृत किए गए भारतीय वैज्ञानिकों को बधाई दी है। उन्होंने कहा है, आधारभूत (फंडामेंटल) भौतिकी में विशेष खोज के लिए पुरस्कृत किए गए भारतीय वैज्ञानिकों को मेरी बधाई। प्रधानमंत्री ने कहा है, इन वैज्ञानिकों को गुरुत्वाकर्षण तरंगों की खोज के लिए पुरस्कृत किया गया है, जो असाधारण वैज्ञानिक उपलब्धि है।
प्रधानमंत्री ने ढाका में हमले के कारण हुई मृत्‍यु पर शोक व्‍यक्‍त किया

प्रधानमंत्री श्री नरेन्द्र मोदी ने ढाका में हुए हमले के कारण लोगों की मृत्‍यु पर गहरा दुख व्यक्त किया है। “ढाका में हुए हमले के दुख को हम शब्‍दों में व्‍यक्‍त नहीं कर सकते। मैंने प्रधानमंत्री शेख हसीना से बात की है और कड़े शब्‍दों में इस घृणित हमले की निंदा की है। भारत दु:ख की इस घड़ी में बांग्लादेश के अपने भाई-बहनों के साथ मजबूती से खड़ा है। मेरे संवेदनाएं शोक संतप्त परिवारों के साथ हैं। प्रधानमंत्री ने कहा ‘’मैं घायलों के शीघ्र स्‍वस्‍थ होने के लिए प्रार्थना करता हूँ” ।
प्रधानमंत्री ने कनाडा ओपन में महिलाओं का डबल्स खिताब जीतने पर भारतीय बैडमिंटन खिलाड़ी ज्‍वाला गट्टा और अश्‍विनी पोनप्‍पा को बधाई दी

प्रधानमंत्री श्री नरेन्‍द्र मोदी ने कनाडा ओपन में महिलाओं का डबल्स खिताब जीतने पर भारतीय बैडमिंटन खिलाड़ी ज्‍वाला गट्टा और अश्‍विनी पोनप्‍पा को बधाई दी है। प्रधानमंत्री ने कहा कि कनाडा ओपन में आश्‍चर्यजनक जीत से हमें अश्‍विनी पोनप्‍पा और ज्‍वाला गट्टा पर गर्व है। इन उत्‍कृष्‍ट खिलाड़ियों को बहुत-बहुत बधाई।
डा. ए.पी.जे अब्दुल कलाम के जंयती समारोह में प्रधानमंत्री का भाषण

प्रधानमंत्री श्री नरेन्द्र मोदी ने आज पूर्व राष्ट्रपति डा. एपीजे अब्दुल कलाम को “राष्ट्रपति” से पहले “राष्ट्र-रत्न” बताया। वह नई दिल्ली के डीआरडीओ भवन में डा. कलाम के जंयती समारोह में बोल रहे थे। प्रधानमंत्री ने कहा कि भविष्य की पीढ़ियों को प्रेरित करने के लिए रामेश्वरम में डा. कलाम का एक स्मारक बनाया जाएगा। प्रधानमंत्री ने कहा कि जहां ज्यादातर लोग जिंदगी में अवसरों को खोजते हैं, वहीं डा. कलाम हमेशा नई चुनौतियों की तलाश में रहते थे। उन्होंने कच्छ में भूकंप के बाद किए गए पुनर्निर्माण के दौरान डा. कलाम के साथ नजदीकी से किए काम को याद किया। एक शिक्षक के रूप में याद किए जाने की डा. कलाम की इच्छा को याद करते हुए प्रधानमंत्री ने कहा कि पूर्व राष्ट्रपति भविष्य की पीढ़ियों के पोषण के महत्व से अच्छी तरह से वाकिफ थे। उन्होंने कहा कि डा. कलाम की जंयती पर हमें यह पता लगाना चाहिए कि हम भारत में नवाचार को कैसे प्रोत्साहित कर सकते हैं। प्रधानमंत्री ने कई ऐसे महत्वपूर्ण क्षेत्रों का उल्लेख किया जहां नवाचार जरूरी है। इनमें साइबर सुरक्षा, सभी के लिए आवास, नदियों को जोड़ना, कृषि उत्पादकता बढ़ाना, समुद्र आधारित अर्थव्यवस्था (ब्लू इकोनॉमी) और शून्य दोष, शून्य प्रभाव (जीरो डिफेक्ट, जीरो इफेक्ट) वाला निर्माण शामिल हैं। प्रधानमंत्री ने कहा कि डा. कलाम न केवल एक बेहद सामान्य पृष्ठभूमि से भारत के सर्वोच्च पद तक पहुंचे बल्कि वस्तुतः साधारण से असाधारण संस्थाओं का निर्माण किया। हम सभी को उनके उदाहरण से प्रेरणा लेते रहनी चाहिए। इससे पहले, प्रधानमंत्री ने डीआरडीओ भवन में डा. एपीजे अब्दुल कलाम की एक प्रतिमा का अनावरण किया। उन्होंने “डा. कलाम का जीवन उत्सव” शीर्षक वाली एक फोटो प्रदर्शनी का उद्घाटन किया और उसे देखा। प्रधानमंत्री ने डा. कलाम पर एक स्मारक डाक टिकट भी जारी किया। इस अवसर पर केंद्रीय मंत्री श्री एम वेंकैया नायडू, श्री मनोहर पर्रिकर, श्री रवि शंकर प्रसाद और डा. हर्षवर्धन उपस्थित थे।
प्रधानमंत्री ने भारत की अध्यक्षता के अंतर्गत जी20 सचिवालय में भर्ती के अवसर साझा किए

प्रधानमंत्री, श्री नरेन्द्र मोदी ने जी20 सचिवालय का हिस्सा बनने और भारत की अध्यक्षता में वैश्विक एजेंडा तय करने में योगदान देने के लिए भर्ती के रोमांचक अवसरों को साझा किया है। विदेश मंत्रालय के प्रवक्ता अरिंदम बागची के एक ट्वीट को रेखांकित करते हुए प्रधानमंत्री ने ट्वीट किया; "यह एक रोमांचक अवसर है …"
प्रधानमंत्री ने बेंगलुरू सिटी-नादेड़ एक्‍सप्रैस रेल दुर्घटना के मृतकों के प्रति शोक व्‍यक्‍त किया

प्रधानमंत्री श्री नरेन्‍द्र मोदी ने आंध्रप्रदेश के अनंतपुर जिले में बेंगलुरू सिटी-नादेड़ एक्‍सप्रैस के मृतकों के प्रति अपना शोक जताया है। “मेरी संवेदनाएं उन परिवारों के साथ है जिनके परिजन बेंगलुरू सिटी नादेड़ एक्‍सप्रैस की दुर्भाग्‍यपूर्ण दुर्घटना में अपनी जान गंवा चुके हैं। प्रधानमंत्री ने कहा, मेरी संवेदनाएं कर्नाटक के विधायक श्री वेंकटेश नाइक के परिजनों के साथ भी हैं। उन्‍हें समाज के लिए की गई अपनी सेवाओं के लिए याद किया जाएगा।”
प्रधानमंत्री ने सरदार पटेल की पुण्यतिथि पर उनका स्मरण किया

प्रधानमंत्री श्री नरेंद्र मोदी ने सरदार पटेल की पुण्यतिथि पर उनका स्मरण किया है। अपने संदेश में प्रधानमंत्री श्री नरेंद्र मोदी ने कहा कि “महान सरदार पटेल की पुण्यतिथि पर हम उनका स्मरण करते हैं। सरदार पटेल द्वारा राष्ट्र के प्रति महान सेवा के कारण हर भारतीय उनका आभारी है।
प्रधानमंत्री नवी मुम्‍बई अंतर्राष्‍ट्रीय हवाई अड्डे के भूमि पूजन समारोह में शामिल हुए, जेएनपीटी पर चौथे कंटेनर टर्मिनल को राष्‍ट्र को समर्पित किया

प्रधानमंत्री श्री नरेन्‍द्र मोदी आज नवी मुम्‍बई अंतर्राष्‍ट्रीय हवाई अड्डे के भूमि पूजन समारोह में शामिल हुए। नवी मुम्‍बई में एक समारोह में उन्‍होंने जवाहरलाल नेहरू पोर्ट ट्रस्‍ट पर चौथे कंटेनर टर्मिनल को राष्‍ट्र को समर्पित भी किया। प्रधानमंत्री ने इस अवसर पर अपने संबोधन में कहा कि वे महान शिवाजी महाराज के जन्‍म दिवस के एक दिन पहले महाराष्‍ट्र आए हैं। प्रधानमंत्री ने कहा कि वैश्‍वीकरण हमारे समय की वास्‍तवि‍कता है और वैश्‍वीकरण के साथ चलने के लिए हमें श्रेष्‍ठ गुणवत्ता सम्‍पन्‍न आधारभूत संरचना चाहिए। उन्‍होंने कहा कि सागरमाला परियोजना से न केवल बंदरगाहों का विकास होगा बल्कि बदरगाह आधारित विकास भी होगा। प्रधानमंत्री ने कहा कि भारत सरकार जलमार्गों की विकास की दिशा में महत्‍वपूर्ण प्रयास कर रही है। प्रधानमंत्री ने कहा कि नवी मुम्‍बई हवाई अड्डा परियोजना वर्षों से लंबित है। उन्‍होंने कहा कि परियोजनाओं मे देरी से अनेक समस्‍याएं होती हैं और प्रगति पहल परियोजनाओं को पूरा करने को प्राथमिकता देने के लिए की गई है। उन्‍होंने कहा कि भारत के विमानन क्षेत्र का तेजी से विकास हो रहा है और हवाई यात्रा करने वालों लोगों की संख्या में काफी वृद्धि हुई है। इससे विमानन क्षेत्र में गुणवत्ता सम्‍पन्‍न आधारभूत संरचना महत्‍वपूर्ण हो जाती है। प्रधानमंत्री ने कहा कि सरकार ने इस क्षेत्र में सुधार के लिए विमानन नीति बनाई है। उन्‍होंने कहा कि मजबूत विमानन क्षेत्र अधिक आर्थिक अवसर भी प्रदान करता है। उन्‍होंने कहा कि बेहतर संपर्क के कारण पहले से अधिक पर्यटक भारत आ रहे हैं।
प्रधानमंत्री ने राष्‍ट्रीय जैविक विज्ञान केंद्र स्थित स्‍टेम सेल; अनुसंधान संस्‍थान में वै‍ज्ञानिकों के साथ विचार-विमर्श किया

प्रधानमंत्री श्री नरेन्द्र मोदी ने आज बेंगलुरू में राष्‍ट्रीय जैविक विज्ञान केंद्र स्थित स्‍टेम सेल अनुसंधान संस्‍थान का दौरा किया। उन्‍होंने इस संस्‍थान में स्‍टेम सेल प्रयोगशाला को भी देखा जहां वैज्ञानिकों ने किए जा रहे अनुसंधान के बारे में श्री मोदी को जानकारी दी। बाद में प्रधानमंत्री ने आधे घंटे से अधिक समय तक युवा वैज्ञानिकों के साथ विचार-विमर्श किया। इस दौरान पारंपरिक भारतीय दवाओं, जीन चिकित्‍सा पद्धति के इस्‍तेमाल से सिकल सेल अनीमिया के उपचार का पता लगाने में हुई प्रगति, जीन बैंक के जरिए वन्‍य जीव संरक्षण और मेक इन इंडिया पहल पर चर्चा की गई। प्रधानमंत्री ने वैज्ञानिकों के साथ स्‍कूली बच्‍चों के साथ विचार-विमर्श करने और उन्‍हें इस क्षेत्र में रोजगार हासिल देने को प्रेरित करने का आग्रह किया। इस अवसर पर केंद्रीय मंत्री श्री डी वी सदानंद गौड़ा और श्री अनंत कुमार उपस्थित थे।
ओडिशा में बाढ से हुई जीवन हानि पर प्रधानमंत्री की संवेदनाएं

प्रधानमंत्री श्री नरेन्द्र मोदी ने ओडिशा में अभी हाल में आई बाढ के कारण हुई जीवन हानि पर अपनी हार्दिक संवेदनाएं व्यक्त की हैं। उन्होंने प्रधानमंत्री राष्ट्रीय राहत कोष से प्रत्येक मृतक के परिवार को 2 लाख रूपए और गंभीर रूप से घायल प्रत्येक व्यक्ति को 50 हजार रूपए की राशि मंजूर की है। यह राशि सीधे जिला कलेक्टरों को वितरित की जाएगी। प्रधानमंत्री ने पेट्रोलियम और प्राकृतिक गैस मंत्री श्री धर्मेन्द्र प्रधान से बाढ की गंभीर स्थिति के बारे में जानकारी देने को कहा है।
प्रधानमंत्री ने जेएनपीटी के चौथे कंटेनर टर्मिनल की आधारशिला रखी

प्रधानमंत्री श्री नरेन्द्र मोदी ने आज मुंबई के जवाहरलाल नेहरू पोर्ट ट्रस्ट के चौथे कंटेनर टर्मिनल की आधारशिला रखे जाने के अवसर पर एक पट्टिका का अनावरण किया। महाराष्ट्र के राज्यपाल श्री सी. विद्यासागर राव, महाराष्ट्र के मुख्यमंत्री श्री देवेंद्र फणनवीस और केंद्रीय जहाजरानी मंत्री श्री नितिन गडकरी इस अवसर पर उपस्थित थे।
प्रधानमंत्री को मोतियों से बनी कलाकृति भेंट की

प्रधानमंत्री श्री नरेन्‍द्र मोदी को आज मोतियों से बनी एक अनोखी कलाकृति भेंट की गई। उस कलाकृति पर भारत के मानचित्र और प्रधानमंत्री की छवि को चित्रित किया गया है। छवि की सृजक सुश्री खुशबू आकाश दावड़ा के अनुसार, इस कलाकृति में पांच लाख से अधिक मोतियों का इस्‍तेमाल किया गया है। साथा ही उन्‍हें जोड़ने के लिए 10 किलोमीटर लंबे धागे का भी इस्‍तेमाल किया गया है। सात फुट लंबी और सात फुट चौड़ी इस कलाकृति को तैयार करने में 850 घंटे लगे। राजकोट के सांसद श्री मोहनभाई कुंदरिया इस अवसर पर मौजूद थे।
प्रधानमंत्री ने श्री सुखविंदर सिंह सुक्खू को हिमाचल प्रदेश के मुख्यमंत्री के रूप में शपथ लेने पर बधाई दी

प्रधानमंत्री श्री नरेन्द्र मोदी ने श्री सुखविंदर सिंह सुक्खू को हिमाचल प्रदेश के मुख्यमंत्री के रूप में शपथ लेने पर बधाई दी है। एक ट्वीट में प्रधानमंत्री ने कहा; “हिमाचल प्रदेश के मुख्यमंत्री के रूप में शपथ लेने पर श्री सुखविंदर सिंह सुक्खू जी को बधाई। मैं हिमाचल प्रदेश के विकास को आगे बढ़ाने के लिए केंद्र की ओर से हरसंभव सहयोग का आश्वासन देता हूं।”
​​​​​​​प्रधानमंत्री ने लिज ट्रस को ब्रिटेन के अगले प्रधानमंत्री के रूप में चुने जाने पर बधाई दी

प्रधानमंत्री श्री नरेन्द्र मोदी ने लिज ट्रस को ब्रिटेन के अगले प्रधानमंत्री के रूप में चुने जाने पर बधाई दी है। श्री मोदी ने उन्हें उनकी नई भूमिका एवं उत्तरदायित्वों के लिए शुभकामनाएं भी दीं। प्रधानमंत्री ने ट्वीट में कहा : “ब्रिटेन के अगले प्रधानमंत्री के रूप में चुने जाने के लिए @trussliz को बधाई। मुझे विश्वास है कि आपके नेतृत्व में भारत-ब्रिटेन व्यापक रणनीतिक साझेदारी को और मजबूत किया जाएगा। आपको आपकी नई भूमिका एवं उत्तरदायित्वों के लिए शुभकामनाएं।”
प्रधानमंत्री ने ऑस्‍ट्रेलिया के प्रधानमंत्री मैलकम टर्नबुल से फोन पर बातचीत की

ऑस्‍ट्रेलिया के प्रधानमंत्री श्री मैलकम टर्नबुल ने आज प्रधानमंत्री श्री नरेन्‍द्र मोदी को फोन किया। प्रधानमंत्री टर्नबुल ने अपनी हालिया भारत यात्रा की सफलता के लिए प्रधानमंत्री का आभार व्‍यक्त किया। प्रधानमंत्री ने कुशल पेशेवरों के वीजा कार्यक्रम के लिए ऑस्‍ट्रेलियाई नियमों में हाल में किए गए बदलाव के असर के बारे में चिंता जताई। दोनों प्रधानमंत्रियों ने सहमति व्‍यक्त की कि इस मुद्दे पर दोनों देशों के अधिकारी करीबी संपर्क में रहेंगे। दोनों प्रधानमंत्रियों ने पिछले महीने श्री टर्नबुल की भारत यात्रा के बाद उठाए गए कदमों और द्विपक्षीय संबंधों को और मजबूती देने के लिए आवश्‍यक कदमों के बारे में भी चर्चा की।
जी20 के कार्यकारी भोज में प्रधानमंत्री का उद्बोधनः वैश्विक चुनौतियां- आतंकवाद और शरणार्थी संकट

महामहिम, आतंकवाद प्रमुख वैश्विक चुनौती है। संर्घष झेल रहे क्षेत्रों से लेकर दूरदराज की सड़कों तक आतंकवाद भयावह कीमत उगाहता है। आतंकवाद का पुराना ढांचा बचा हुआ है। कुछ ऐसे देश हैं जो अभी भी राज्य नीति के औजार के रूप में इसका इस्तेमाल कर रहे हैं। लेकिन, हम आतंकवाद के बदलते स्वरूप को भी देखते हैः वैश्विक संपर्क, मताधिकार संबंध, घर में पनपा आतंकवाद और भर्ती तथा प्रचार के लिए साइबर स्पेस का इस्तेमाल। बहुलवादी और मुक्त समाजों को नए स्तर का खतरा है। भर्ती का भूम-भाग और आक्रमण का लक्ष्य समान समाज है। हमारी सुरक्षा का वैश्विक ढांचा दूसरे युग और अन्य सुरक्षा चुनौतियों के लिए परिभाषित है। और हम अपने औजारों के इस्तेमाल में चुनिंदा होना चाहते हैं। महामहिम, हम जिसका सामना कर रहे हैं उससे कहीं अधिक महत्वपूर्ण यह है कि हम कैसे खतरों का जवाब देते हैं। पूरे विश्व का स्वर एक होना चाहिए और बिना किसी राजनीतिक विचार के आतंकवाद के खिलाफ हमें एकजुट कार्रवाई करनी चाहिए। आतंकवादी समूहों और राज्यों के बीच किसी तरह का भेदभाव नहीं किया जाना चाहिए। हमें उन्हें अलग-थलग करना होगा जो आतंकवाद का समर्थन करते हैं, आतंकवाद को प्रायोजित करते हैं ।और हमें उनके साथ खड़ा होना पड़ेगा जो मानवता के हमारे मूल्यों को साझा करते हैं। आतंकवाद की अनूठी चुनौतियों से निपटने के लिए हमें अतंर्राष्ट्रीय कानूनी ढांचे को नया रूप देना होगा। हमें विलंब किए बिना अंतर्राष्ट्रीय आतंकवाद पर व्यापक समझौते को अपनाना चाहिए। गुप्तचर और आतंकवाद के विरोध में अंतर्राष्ट्रीय सहयोग में वृद्धि की जानी चाहिए। आतंकवादियों को हथियारों की सप्लाई, उनकी गतिविधियों को बाधित करने तथा आतंकवाद के वित्तीय पोषण पर अंकुश लगाने और उसे अपराध घोषित करने में हमें अपने प्रयासों में मजबूती लानी चाहिए। हमें साइबर स्पेस की सुरक्षा में एक दूसरे की मदद करनी होगी और आतंकवादी गतिविधियों के लिए इंटरनेट और सोशल मीडिया के इस्तेमाल को कम करना चाहिए। हमें चरमपंथ के विरुद्ध सामाजिक आंदोलन के लिए धार्मिक नेताओं, चिंतकों और राय बनाने वाले लोगों को शामिल करने की आवश्यकता है, विशेषकर युवाओं को संबोधित करने की आवश्यकता है। यह उन देशों में अत्यधिक आवश्यक है जहां आतंकवाद विकट रूप में है। हमें आतंक और धर्म को एक दूसरे से अलग करने तथा उग्रवाद से मुकाबला करने में एक साथ आने की आवश्यकता है । पश्चिम एशिया और अफ्रीका में सीमा पर शांति और स्थायित्व को प्रोत्साहित करना समान रूप से महत्वपूर्ण है। यह वर्तमान शरणार्थी संकट से निपटने के लिए भी आवश्यक है। महामहिम, आज पूरे विश्व में लगभग 60 मीलियन लोगों को सुरक्षा की आवश्कता है। पश्चिम एशिया संकट ने गंभीर मानवीय चुनौती पर विश्व का ध्यान केंद्रित किया है। इसका व्यापक प्रभाव संकट का सामना कर रहे देशों पर भी है। हम सीमाओं को खोलने वाले तथा शरण देने वाले देशों को धन्यवाद देते हैं। पूर विश्व में हमारी सबसे बड़ी मानवीय चुनौती से निपटने में हमें संयुक्त राष्ट्र के दृष्टिकोण को दीर्घकालिक बनाने और उसकी भूमिका को मजबूत बनाने की आवश्यकता है।
भारत में कोयला और लिग्नाइट वाले इलाकों में भूमिगत कोयला गैसीकरण के विकास के लिए नीतिगत ढांचा

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने देश में कोयला और लिग्नाइट प्रभावित इलाकों में भूमिगत कोयला गैसीकरण (यूसीजी) के विकास के लिए एक नीतिगत ढांचे को मंजूरी दे दी है। यूसीजी कोयला/लिग्नाइट संसाधनों से ऊर्जा निस्‍सारण की विधि है, जिसमें विविध परम्परागत खनन विधियों के माध्यम से अलाभकर तरीके से काम किया जाता है। राजस्व साझेदारी के आधार पर कोल बेड मीथेन (सीबीएम) के विकास की मौजूदा नीति की तर्ज पर प्रतिस्पर्धी बोली के माध्यम से ब्लॉकों की प्रस्‍ताव के लिए पहचान की नीति अपनाई जाएगी। यूसीजी के विकास की परिकल्‍पना ऊर्जा संरक्षण के रूप में की गई है। संबंधित मंत्रालयों के सदस्यों वाली कोयला मंत्रालय के अधीन एक अंतर-मंत्रालयी समिति इलाकों की पहचान करने, बोली के लिए ब्लॉकों के बारे में निर्णय लेने या नामांकन के आधार पर सार्वजनिक उपक्रमों को उन्हें देने के लिए जिम्मेदार होगी। कोयला मंत्रालय अनुबंध दस्तावेज़ बनाने के लिए किसी सलाहकार को शामिल कर सकता है। बोली दस्तावेज, काम की योजना, बोली प्रक्रिया का आयोजन, बोलियों की मूल्यांकन, निगरानी और प्रक्रिया प्रोटोकॉल आदि के लिए केंद्रीय खनन परियोजना और परिकल्‍पना संस्थान लिमिटेड (सीएमपीडीआईएल) नोडल एजेंसी होगी। अगले दो वर्षों में पता लगाए गए कुछ ब्लॉकों की प्रस्ताव के लिए पहचान की जाएगी। बाद में, लंबी अवधि में अतिरिक्त ब्लॉक की प्रस्ताव के लिए पहचान की जाएगी।
प्रधानमंत्री ने बर्लिन में एक व्यापार गोलमेज बैठक की सह-अध्यक्षता की

प्रधानमंत्री श्री नरेन्द्र मोदी ने चांसलर महामहिम श्री ओलाफ स्कोल्ज के साथ एक व्यापार गोलमेज बैठक की सह-अध्यक्षता की। अपनी टिप्पणी में, प्रधानमंत्री ने सरकार द्वारा किए गए व्यापक सुधारों पर जोर दिया और भारत में स्टार्ट-अप और यूनिकॉर्न की बढ़ती संख्या पर प्रकाश डाला। उन्होंने व्यापार जगत की शीर्ष हस्तियों को भारत के युवाओं में निवेश करने के लिए आमंत्रित किया। इस कार्यक्रम में दोनों सरकारों के उच्च स्तर के प्रतिनिधियों और दोनों पक्षों के चयनित सीईओ की भागीदारी हुई, जिन्होंने जलवायु सहयोग, आपूर्ति श्रृंखला तथा अनुसंधान एवं विकास सहित विभिन्न विषयों पर चर्चा में हिस्सा लिया। इस व्यापार गोलमेज बैठक में व्यापार जगत की निम्नलिखित शीर्ष हस्तियों ने भाग लिया: भारतीय व्यापार प्रतिनिधिमंडल: संजीव बजाज (भारतीय प्रतिनिधिमंडल के प्रमुख) नामित अध्यक्ष, सीआईआई, अध्यक्ष एवं प्रबंध निदेशक, बजाज फिनसर्व; बाबा एन कल्याणी, अध्यक्ष एवं प्रबंध निदेशक, भारत फोर्ज; सी. के. बिड़ला, प्रबंध निदेशक एवं सीईओ, सी. के. बिड़ला समूह; पुनीत छतवाल, प्रबंध निदेशक एवं सीईओ, इंडियन होटल्स कंपनी लिमिटेड; सलिल सिंघल, चेयरमैन एमेरिटस, पीआई इंडस्ट्रीज; सुमंत सिन्हा, अध्यक्ष एवं प्रबंध निदेशक, रिन्यू पावर तथा अध्यक्ष, एसोचैम; दिनेश खारा, अध्यक्ष, भारतीय स्टेट बैंक; सी. पी. गुरनानी, प्रबंध निदेशक एवं सीईओ, टेक महिंद्रा लिमिटेड; दीपक बागला, मुख्य कार्यकारी अधिकारी एवं प्रबंध निदेशक, इन्वेस्ट इंडिया; जर्मन व्यापार प्रतिनिधिमंडल: रोलैंड बुश, जर्मन प्रतिनिधिमंडल के प्रमुख, अध्यक्ष एवं सीईओ, सीमेंस तथा अध्यक्ष, जर्मन व्यापार की एशिया प्रशांत समिति; मार्टिन ब्रुडरमुलर, कार्यकारी निदेशक मंडल के अध्यक्ष, बीएएसएफ; हर्बर्ट डाइस, प्रबंधन बोर्ड के अध्यक्ष, वोक्सवैगन; स्टीफन हार्टुंग, प्रबंधन बोर्ड के अध्यक्ष, बॉश; मारिका लुले, मुख्य कार्यकारी अधिकारी तथा प्रबंध निदेशक, जीएफटी टेक्नोलॉजीज; क्लॉस रोसेनफेल्ड, मुख्य कार्यकारी अधिकारी, शेफ़लर; क्रिश्चियन सेविंग, मुख्य कार्यकारी अधिकारी, ड्यूश बैंक राल्फ विंटरगर्स्ट, प्रबंधन बोर्ड के अध्यक्ष, गिसेके+डेवरिएंट; जर्गेन ज़ेशकी, मुख्य कार्यकारी अधिकारी, एनरकॉन;
प्रधानमंत्री ने दिल्ली में हुए विमान हादसे में बीएसएफ कर्मियों की मौत पर शोक जताया

प्रधानमंत्री श्री नरेन्द्र मोदी ने दिल्ली में हुई विमान दुर्घटना में बीएसएफ कर्मियों की मौत पर संवेदना व्यक्त की है। प्रधानमंत्री ने कहा, “दिल्ली में हुए विमान हादसे में बीएसएफ कर्मियों की जान जाने से दुखी हूं। मेरी संवेदना मारे गए लोगों के परिजनों के साथ है।”
प्रधानमंत्री ने झारखंड के हजारीबाग जिले में बस दुर्घटना में लोगों की मृत्यु पर शोक व्यक्त किया

प्रधानमंत्री श्री नरेन्द्र मोदी ने झारखंड के हजारीबाग जिले में हुई बस दुर्घटना में लोगों की मृत्यु पर गहरा दुख व्यक्त किया है और दुर्घटना में घायल लोगों के शीघ्र स्वस्थ होने की कामना की है। प्रधानमंत्री कार्यालय ने ट्वीट किया; "झारखंड के हजारीबाग जिले में हुई बस दुर्घटना में लोगों की मृत्यु पर दुख हुआ है। इस दुखद घड़ी में, मेरी संवेदनाएं शोक संतप्त परिवारों के साथ हैं। प्रार्थना करता हूं कि घायल जल्द से जल्द ठीक हो जाएं: पीएम नरेन्द्र मोदी एमजी/एएम/केपी
प्रधानमंत्री ने शिक्षक दिवस पर सभी शिक्षकों की निष्‍ठा और वचनबद्धता का अभिनंदन किया और डॉ. एस राधाकृष्‍णन को श्रद्धांजलि अर्पित की

प्रधानमंत्री श्री नरेंद्र मोदी ने शिक्षक दिवस पर सभी शिक्षकों की निष्‍ठा और वचनबद्धता का अभिनंदन किया। प्रधानमंत्री ने भारत के पूर्व राष्‍ट्रपति डॉ. एस राधाकृष्‍णन को श्रद्धांजलि भी अर्पित की है, जिनका जन्‍मदिवस देशभर में शिक्षक दिवस के रूप में मनाया जाता है। अपने संदेश में प्रधानमंत्री ने कहा … ‘’शिक्षक दिवस की शुभकामनाएं। भारत सभी अध्‍यापकों की निष्‍ठा और वचनबद्धता का‍ि अभिनंदन करता है जिनकी भूमिका राष्‍ट्र के निर्माण में सर्वोपरि है। शिक्षाविद् राष्‍ट्रनायक और सम्‍माननीय अध्‍यापक डॉ. एस राधाकृष्‍णन को श्रद्धाजंलि जिन्‍होंने अनेकों छात्रों का भविष्‍य निखारा और भारत की सेवा की। आपके अध्‍यापक ने आप पर कि प्रकार से छाप छोड़ी है? अपने विचारों को साझा करें और शिक्षकों के बारे में अन्‍य अनेक लोगों के विचारों को भी पढ़ें।‘’
प्रधानमंत्री और इस्लामी गणराज्य अफगानिस्तान के राष्ट्रपति के बीच टेलीफोन पर बातचीत

प्रधानमंत्री श्री नरेन्‍द्र मोदी और इस्लामी गणराज्य अफगानिस्तान के राष्ट्रपति डॉ. अशरफ गनी ने आज टेलीफोन पर बातचीत की। दोनों राजनेताओं ने ‘ईद-उल-अजहा’ के उल्‍लासमय त्योहार के अवसर पर एक-दूसरे को शुभकामनाएं दीं। राष्ट्रपति गनी ने अफगानिस्तान की आवश्यकताओं को पूरा करने के लिए समय पर खाद्य पदार्थों और चिकित्सीय सहायता की आपूर्ति करने के लिए प्रधानमंत्री श्री मोदी का धन्यवाद किया। प्रधानमंत्री श्री मोदी ने शांतिपूर्ण, समृद्ध और समावेशी अफगानिस्तान की आकांक्षा कर रहे अफगानिस्तान के लोगों के प्रति भारत की कटिबद्धता को दोहराया। दोनों राजनेताओं ने इस क्षेत्र में उभरती सुरक्षा स्थिति के साथ-साथ आपसी द्विपक्षीय हित वाले अन्य क्षेत्रों पर भी विचार-विमर्श किया।
प्रधानमंत्री ने बर्मिंघम राष्ट्रमंडल खेल 2022 में कांस्य पदक जीतने पर सौरव घोषाल को बधाई दी

प्रधानमंत्री श्री नरेन्द्र मोदी ने स्क्वॉश खिलाड़ी सौरव घोषाल को बर्मिंघम राष्ट्रमंडल खेल 2022 में कांस्य पदक जीतने पर बधाई दी है। प्रधानमंत्री ने ट्वीट किया: "सौरव घोषाल को सफलता की नई ऊंचाइयां छूते देखना खुशी की बात है। बर्मिंघम में उन्होंने जो कांस्य पदक जीता है वो बहुत खास है। उन्हें बहुत बधाई। कामना है कि उनकी ये उपलब्धियां भारत के युवाओं के बीच स्क्वॉश की लोकप्रियता को बढ़ाने में मदद करें।"
प्रधानमंत्री ने कलबुर्गी और कांचीपुरम में महत्वपूर्ण विकास परियोजनाओं का शुभारंभ किया

प्रधानमंत्री श्री नरेन्द्र मोदी ने आज कर्नाटक के कलबुर्गी और तमिलनाडु के कांचीपुरम में महत्वपूर्ण विकास परियोजनाओं का शुभारंभ किया। कर्नाटक के कलबुर्गी में प्रधानमंत्री ने एक पट्टिका का अनावरण करते हुए बेंगलुरू स्थित ईएसआईसी अस्पताल एवं मेडिकल कॉलेज राष्ट्र को समर्पित किया। उन्होंने एक बटन दबाकर हुबली में किम्स के सुपर स्पेशियलिटी ब्लॉक, बेंगलुरू में आयकर अपीलीय न्यायाधिकरण के भवन, बेंगलुरू यूनिवर्सिटी में पूर्वोत्तर क्षेत्र की छात्राओं के लिए महिला छात्रावास का उद्घाटन किया। प्रधानमंत्री ने एक पट्टिका का अनावरण करते हुए रायचूर स्थित बीपीसीएल डिपो को कलबुर्गी स्थानांतरित करने की आधारशिला भी रखी। प्रधानमंत्री श्री नरेन्द्र मोदी ने इस अवसर पर प्रधानमंत्री जन आरोग्य योजनाः आयुष्मान भारत के लाभार्थियों के साथ संवाद किया। तमिलनाडु के कांचीपुरम में प्रधानमंत्री ने विभिन्न राष्ट्रीय राजमार्ग परियोजनाओं का शुभारंभ किया। इन परियोजनाओं में विक्रवंदी से लेकर तंजावुर तक एनएच-45सी को चार लेन में बदलने और एनएच-4 के कराईपेट्टाई – वालाजेपेट खंड को छह लेन में तब्दील करने के लिए आधारशिला रखना भी शामिल है। प्रधानमंत्री ने 5 एमएमटीपीए की क्षमता वाले एन्नोर एलएनजी टर्मिनल को राष्ट्र को समर्पित किया। इस एलएनजी टर्मिनल से तमिलनाडु और उसके आसपास के राज्यों में एलएनजी की मांग पूरी करने में मदद मिलेगी। उन्होंने इरोड-करूर-तिरुचिरापल्ली और सलेम-करूर-डिंडीगुल रेल लाइनों के विद्युतीकरण को भी राष्ट्र को समर्पित किया। प्रधानमंत्री ने वीडियो लिंक के जरिए चेन्नई स्थित डॉ. एमजीआर जानकी कॉलेज ऑफ आर्ट्स एंड साइंस फॉर वीमन में डॉ. एमजी रामचंद्रन की प्रतिमा का अनावरण किया। आज शुभारंभ किए गए विकास कार्यों से कर्नाटक और तमिलनाडु में रहने वाले लोग काफी हद तक लाभान्वित होंगे।
प्रधानमंत्री ने तेलंगाना के स्‍थापना दिवस के अवसर पर तेलंगाना के लोगों को शुभ-कामनायें और आंध्र प्रदेश के लोगों को बधाई दी

प्रधानमंत्री श्री नरेंद्र मोदी ने तेलंगाना के स्‍थापना दिवस पर तेलंगाना के लोगों को शुभ-कामनायें दी हैं। प्रधानमंत्री ने आंध्र प्रदेश के लोगों को भी बधाई दी है। अपने संदेश में प्रधानमंत्री ने कहा – ‘तेलंगाना के लोगों को राज्‍य के स्‍थापना दिवस की बधाई। मैं आने वाले समय में राज्‍य की प्रगति और समृद्धि के लिए प्रार्थना करता हूं। आंध्र प्रदेश के प्रतिभावान लोगों को मेरी शुभ-कामनायें। मेरी कामना है आंध्र प्रदेश नई ऊंचाईयां प्राप्‍त करे और भारत की प्रगति में अपना योगदान करता रहे।